ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουλίου 1975 περί θεσπίσεως κοινών προγραμμάτων ερεύνης και προγραμμάτων συντονισμού των ερευνών στους τομείς των ζωικών λευκώσεων, των αποβλήτων της κτηνοτροφίας, της παραγωγής βοείου κρέατος και της παραγωγής φυτικών πρωτεϊνών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43, την πρόταση της Επιτροπής, τη γνώμη της Συνελεύσεως(1), Εκτιμώντας: ότι ο κανονισμός (ΕΟΚ) αριθ.1728/74 του Συμβουλίου της 27ης Ιουνίου 1974 περί συντονισμού της γεωργικής ερεύνης(2),προβλέπει το συντονισμό, σε κοινοτικό επίπεδο, εθνικής δράσεως γεωργικής ερεύνης, με σκοπό τη συνδρομή στην πραγματοποίηση των στόχων της κοινής γεωργικής πολιτικής- ότι το άρθρο 5 του ανωτέρω κανονισμού προβλέπει ότι το Συμβούλιο αποφασίζει ειδικά μέτρα για το συντονισμό των δραστηριοτήτων ερεύνης που σκοπό έχουν να επιτρέψουν μία ορθολογική οργάνωση των χρησιμοποιουμένων μέσων, μία αποτελεσματική χρησιμοποίηση των αποτελεσμάτων και έναν προσανατολισμό σύμφωνο προς τους στόχους της κοινής γεωργικής πολιτικής, καθώς επίσης και τη θέση σε εφαρμογή κοινών προγραμμάτων που σκοπό έχουν να εντείνουν ή να συμπληρώσουν τις προσπάθειες που γίνονται στα Κράτη Μέλη σε τομείς που έχουν ιδιαίτερη σημασία για την Κοινότητα- ότι οι πρόοδοι της ερεύνης σε ό,τι αφορά τις επιζωοτίες συνιστούν άμεση συνεισφορά στην βελτίωση της παραγωγικότητος των γεωργικών εκμεταλλεύσεων και ότι αίρουν τα μείζονα εμπόδια στην εναρμόνιση των νομοθεσιών και στις συναλλαγές των ζώων και ζωικών προϊόντων οι οποίες πραγματοποιούνται τόσο στην Κοινότητα όσο και στις τρίτες χώρες- ότι η έλλειψη διαφορικής διαγνώσεως και γνώσεως της διαδικασίας αντιστάσεως σχετικά με τη λεύκωση των πτηνών και την ασθένεια του Marek ενέχει μεγάλους κινδύνους για την πτηνοτροφία- ότι η έλλειψη ασφαλούς μεθόδου διαγνώσεως της λευκώσεως των βοοειδών αποτελεί εμπόδιο στην ελεύθερη διακίνηση των ζώντων βοοειδών- ότι οι εξορμήσεις εξειδικεύσεως και εντατικοποιήσεως της παραγωγής ζώων προκάλεσαν τη δημιουργία μεγάλων μονάδων εντατικής κτηνοτροφίας, πολύ συχνά άνευ νομών- ότι η εκκένωση των αποβλήτων αυτής της παραγωγής θέτει σοβαρά προβλήματα ρυπάνσεως του περιβάλλοντος, ιδίως στις συχνές περιπτώσεις όπου οι εκτροφές αυτές ευρίσκονται πλησίον κατοικημένων κέντρων- ότι, επί πλέον, τα απόβλητα αυτα της κτηνοτροφίας δύνανται να έχουν μεγάλη αξία για τη λίπανση των καλλιεργειών- ότι η λίπανση αυτή γίνεται κατά γενικό κανόνα με χημικά λιπάσματα, των οποίων οι τιμές είναι υψηλές και των οποίων η δυνατότης διαθέσεως μακροχρονίως δεν είναι εγγυημένη- ότι η εντατική χρησιμοποίηση των λιπασμάτων αυτών ενέχει επίσης κινδύνους ρυπάνσεως του περιβάλλοντος- ότι το εισόδημα σημαντικού μέρους των γεωργικών εκμεταλλεύσεων της Κοινότητος εξαρτάται από τα αποτελέσματα της παραγωγής βοοειδών- ότι ανεξαρτήτως των διαρθρωτικών προβλημάτων, η απόδοση της εντατικής παραγωγής βοείου κρέατος παρουσιάζει ελλείψεις- ότι η απαραίτητη αύξηση της παραγωγικότητος δεν δύναται να επιτευχθεί με αύξηση των τιμών- ότι είναι κατά συνέπεια απαραίτητες οι πρόοδοι σε ό,τι αφορά τις μεθόδους εκτροφής, την ποιότητα του κρέατος και την απόδοση κρέατος κατά κεφαλή- ότι οι προόδοι της έρευνας είναι κατα γενικό κανόνα λιγότερο ταχείες και η εφαρμογή λιγότερο άμεση και λιγότερο εύκολη στον τομέα της παραγωγής βοείου κρέατος- ότι η Κοινότης ευρίσκεται αντιμέτωπη με ένα σοβαρό έλλειμα σε ό,τι αφορά τον εφοδιασμό της σε πρωτεΐνες για τη διατροφή των ζώων- ότι, παραλλήλως, το κόστος των πρωτεϊνούχων υλών παρουσιάζει αυξανόμενη σπουδαιότητα για το κόστος παραγωγής των ζωικών προϊόντων- ότι κατά συνέπεια, είναι απαραίτητο να αυξηθεί η παραγωγή πρωτεϊνών στην Κοινότητα- ότι σημαντική δύναται να είναι η συνδρομή από τη βελτίωση των κατά μονάδα αποδόσεων σε πρωτεΐνες προερχόμενες από ήδη υφιστάμενες καλλιέργειες στην Κοινότητα- ότι, παραλλήλως, πρέπει να μελετηθεί η εισαγωγή νέων ειδών και ποικιλιών πλουσίων σε πρωτεΐνες- ότι, συγχρόνως, είναι απαραίτητες έρευνες σε θέματα χρησιμοποιήσεως των πρωτεϊνών στη διατροφή των ζώων- ότι η χρηματοδοτική παρέμβαση της Κοινότητος πρέπει να αποφασισθεί από το Συμβούλιο, ΑΠΟΦΑΣΙΖΕΙ: Άρθρο 1 1. Καταρτίζονται κοινά προγράμματα ερεύνης και προγράμματα συντονισμού των ερευνών στους τομείς των ζωικών λευκώσεων και των αποβλήτων της κτηνοτροφίας καθώς και κοινά προγράμματα ερεύνης στους τομείς της παραγωγής βοείου κρέατος και πρωτεϊνών φυτικής προελεύσεως, όπως αυτά ορίζονται στο παράρτημα. 2. Τα προγράμματα θα αρχίσουν το 1975. Άρθρο 2 Οι λεπτομέρειες εφαρμογής της αποφάσεως αυτής, ιδίως σε ό,τι αφορά τις επιστημονικές προτεραιότητες που θα πρέπει να τηρηθούν στα πλαίσια ενός κοινού προγράμματος, τα κριτήρια επιλογής των ερευνητικών κέντρων και ινστιτούτων που καλούνται να συμμετέχουν στις ειδικές δράσεις και τον προσανατολισμό ενός προγράμματος κατά την εκτέλεσή του, θεσπίζονται κατά τη διαδικασία που προβλέπεται στο άρθρο 8 του κανονισμού (ΕΟΚ) αριθ. 1728/74. Άρθρο 3 Η Επιτροπή εξασφαλίζει την εκτέλεση των προγραμμάτων συντονισμού για τα θέματα των ζωικών λευκώσεων και των αποβλήτων της κτηνοτροφίας, ιδίως με τη διοργάνωση σεμιναρίων, συνεδρίων, επισκέψεων μελέτης, ανταλλαγών ερευνητών, επιστημονικών συσκέψεων εργασίας, καθώς και με τη συλλογή, ανάλυση και δημοσίευση των αποτελεσμάτων. Άρθρο 4 Μετά τη λήξη των προγραμμάτων, και το αργότερο μέχρι την 31η Ιουλίου 1977, η Επιτροπή υποβάλλει έκθεση στη Συνέλευση και το Συμβούλιο επί των αποτελεσμάτων των δραστηριοτήτων που ανελήφθησαν στο πλαίσιο των προγραμμάτων της παρούσας αποφάσεως και επί της χρησιμοποιήσεως των χρηματοδοτικών μέσων που διατίθενται για τις δράσεις αυτές σύμφωνα με το άρθρο 5. Άρθρο 5 Η χρηματοδοτική συμμετοχή της Κοινότητος στην εκτέλεση των προγραμμάτων που προβλέπονται στο άρθρο 1 ανέρχεται στα κατωτέρω ποσά: Ζωϊκές λευκώσεις:" Πρόγραμμα συντονισμού 310 625 ΛΜ Κοινό πρόγραμμα 1 350 750 ΛΜ Απόβλητα της κτηνοτροφίας:" Πρόγραμμα συντονισμού 153 750 ΛΜ Κοινό πρόγραμμα 2 140 000 ΛΜ Παραγωγή βοείου κρέατος:" Κοινό πρόγραμμα 3 772 000 ΛΜ Παραγωγή φυτικών πρωτεϊνών:" Κοινό πρόγραμμα 2 572 875 ΛΜ Έγινε στις Βρυξέλλες, στις 22 Ιουλίου 1975.

[Source: multi_eurlex | Tokens: 5503]